Nóg 'n plaasaanval in Limpopo | Maroela Media
Houtboschdorp: 'n Voetspoor van een van die verdagtes wat op die toneel gevind is. (Foto: Heritage Protection Group/Facebook)
'n Bejaarde egpaar en hul huishulp is Sondag in die vroeë oggendure op 'n plaas in die omgewing van Houtboschdorp naby Haenertsburg in Limpopo aangeval. Dié plaasaanval is een van verskeie oor die afgelope week in dié provinsie.
Brigadier Motlafela Mojapelo, woordvoerder van die polisie, het in 'n verklaring gesê drie gewapende verdagtes het omstreeks 02:45 by die plaashuis ingebreek en die egpaar oorval. Die egpaar is intussen geïdentifiseer as Ludwig (73) en Hester (70) Kietzmann.
Volgens Mojapelo het die verdagtes op kontant aangedring en Hester is in die proses met 'n vuurwapen aangerand.
Die verdagtes het toe die huis geplunder en kontant, drie vuurwapens en die egpaar se selfone gebuit voordat hulle na die huishulp (48) se kamer beweeg het. "Sy is vasgevind waarna die verdagtes kontant en haar selfoon geneem het. Hulle het daarna op die vlug geslaan."
Jeremias Solomone Macheque is Saterdag op 'n sitrusplaas buite Marble Hall doodgeskiet. (Foto: Facebook)
Volgens Mojapelo is niemand nog in verband met dié voorval in hegtenis geneem nie.
Dié Houtboschdorp-aanval volg kort nadat 'n voorman Saterdag op 'n sitrusplaas buite Marble Hall doodgeskiet is.
Maroela Media het vroeër berig Jeremias Solomone Macheque (39) het omstreeks 13:00 in 'n voertuig op die plaas gesit om plaaswerkers se lone namens sy werkgewer te betaal, toe drie onbekende verdagtes hom oorval en geskiet het. Die verdagtes het met die kontant op die vlug geslaan en is steeds op vrye voet.
Jacques Smalle, DA-leier in Limpopo, het intussen gesê die aanval op Macheque was die derde aanval binne 'n week in dié provinsie.
Dit nadat Albertus Kotze (48) Woensdagmiddag op sy plaas in Tinmyne buite Mokopane (Potgietersrus) deur 'n groep mans oorval en aangerand is. Dit was die tweede aanval op Kotze binne die bestek van twee maande.
"Dit is duidelik dat die Suid-Afrikaanse Polisiediens (SAPD) die oorlog teen misdaad in landelike gebiede verloor het en dat hierdie gemeenskappe onder misdadigers deurloop," het Smalle in 'n verklaring gesê.
Valke slaan toe op onwettig gemynde chroom
Glo my, hierdie is erger as Covid-19 want hier word gediskrimineer. Jy neem die gesig van sagte teiken aan en betaal vir n ontkennende beleid. Wanneer hou ons op???